BESLUTNING [1] om Nigeria

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet i Bruxelles den 17.-20. marts 1997,

A. der er alvorligt bekymret over, at general Sani Abachas militærregime, som blev etableret efter annullering af valget i 1993, stadig opretholder magten med vold, ved fortsat tilbageholdelse uden rettergang af vinderen af valget i 1993, Moshood Abiola, og med hensigten, som regimet tilkendegiver - hvilket de lokale valg den 15. marts 1997 vidner om - om at iværksætte et overgangsprogram, som tager sigte på at udelukke oppositionspartiernes deltagelse,

B. der er foruroliget over beretningerne fra de internationale menneskerettighedsorganisationer, som omtaler vedvarende krænkelser af menneskerettighederne, offentlige henrettelser og overgreb mod ytringsfriheden,

C. der er foruroliget over at høre, at til trods for EU's sanktioner er vilkårlige arrestationer, udenretslige og summariske henrettelser, tilfælde af personer, der forsvinder, tilfælde af tortur og overgreb mod menneskerettighederne rettet mod demokratiets forsvarere fortsat almindelig praksis,

D. der er foruroliget over at vide, at de rettigheder, som er opført i konventionen om barnets rettigheder, endnu ikke har lovlig status i Nigeria, hvilket den yderst lave alder for strafansvar, vilkårene for tilbageholdelse af børn og den behandling, der gives tilbageholdte børn, og mangelen på de nødvendige garantier, som tager sigte på at hindre, at politibetjente bruger vold mod børn, vidner om,

E. der henviser til, at to et halvt år efter den brutale afbrydelse af valgprocessen anvender militærregimet stadig vold for at blive ved magten, og at de fortsatte arrestationer af politikere og repræsentanter for det civile samfund vidner om dette militærregimes antidemokratiske og diktatoriske karakter,

F. der er bestyrtet over at erfare, at talrige samvittighedsfanger stadig tilbageholdes under beklagelige forhold, at der hver dag foretages nye arrestationer, og at de »19 ogonier« skal stilles for en særdomstol af samme art, som den der i november 1995 dødsdømte Ken Saro-Wiwa og otte andre militante ogonier,

G. der henviser til, at de kommunalvalg, som skulle have fundet sted i december 1996, er blevet udsat på ubestemt tid,

H. der beklager, at den nigerianske regering har afslået at give FN's særlige ordførere om dommeres og retskyndiges uafhængighed og om udenretslige, vilkårlige og summariske henrettelser tilladelse til at gennemføre en undersøgelsesrejse i Nigeria inden for de normale rammer af deres opgaver, og der glæder sig over FN's beslutning om ikke at gennemføre denne rejse under disse omstændigheder,

I. der beklager, at dialogen mellem Commonwealth og de nigerianske myndigheder ikke har udmøntet sig i nogen forbedring af menneskerettighedssituationen, og at den ej heller har ført til den ønskede indførelse af et frit demokratisk regime,

J. der glæder sig over, at de foranstaltninger med begrænset rækkevidde, som EU har truffet over for Nigeria, er blevet forlænget for et nyt tidsrum af seks måneder, men der beklager, at der ikke er blevet vedtaget mere energiske foranstaltninger i overensstemmelse med denne forsamlings henstillinger,

K. der særlig beklager, at internationale olieselskaber stadig arbejder i ogoni-landet til trods for krænkelserne af menneskerettighederne og ødelæggelsen af miljøet,

L. der dog er overbevist om, at til trods for de sanktioner, der allerede er indført på internationalt plan, navnlig de sanktioner, EU har fastsat, kan kun foranstaltninger, som tager sigte på at isolere landet økonomisk, navnlig gennem en olieembargo, tvinge det nigerianske regime til at etablere et demokratisk konstitutionelt regime,

M. der endnu en gang fordømmer henrettelsen i november 1995 af Ken Saro-Wiwa og otte andre ogoni-miljøaktivister, der var medlemmer af bevægelsen for ogoni-folkets overlevelse (MOSOP), efter uretfærdige processer af politisk tilsnit, og mordet i juni 1996 på hustruen til præsidenten, der blev demokratisk valgt i juni 1993, Moshood Abiola, der har siddet fængslet siden juni 1994,

1. fordømmer det nigerianske militærregime for dets fortsatte brutale undertrykkelse af sine modstandere og opfordrer Rådet, Kommissionen og medlemsstaterne til at styrke de foranstaltninger, som i øjeblikket tager sigte på at lægge pres på den nigerianske regering, og til at drage omsorg for, at de gennemføres nøje;

2. opfordrer det internationale samfund, EU og Commonwealth i særdeleshed til at opretholde deres sanktioner, indtil det nigerianske styre opgiver sine grusomheder over for befolkningen, særlig børn, og indleder en virkelig demokratisering;

3. anmoder endnu en gang om, at alle politiske fanger og personer, der tilbageholdes for fredeligt at have tilkendegivet deres mening, herunder menneskerettighedsforkæmpere og Moshood Abiola, omgående løslades betingelsesløst, eller at der hurtigt bliver rejst anklage mod dem og bliver ført en retfærdig proces mod dem;

4. finder, at de nuværende aftaler om en tilbagevenden til et civilt styre i Nigeria inden oktober 1998 ikke garanterer en virkelig demokratisk proces;

5. opfordrer den nigerianske regering til at indlede en konstruktiv dialog med oppositionen med henblik på at overvinde det politiske dødvande, som landet befinder sig i i øjeblikket, og at muliggøre indsættelsen af en provisorisk regering under ledelse af Moshood Abiola, som får til opgave at overvåge afholdelsen af demokratiske, frie og retfærdige valg;

6. anmoder den nigerianske regering om at yde finansiel erstatning til alle ofrene for menneskerettighedskrænkelser, særlig pårørende til Ken Saro-Wiwa og hans medanklagede, i overensstemmelse med henstillingerne fremsat i april 1996 af FN's generalsekretærs undersøgelsesudvalg;

7. opfordrer Commonwealth til at udelukke Nigeria fra det næste statschefsmøde for manglende overholdelse af Harare-principperne, og til i betragtning af, at det til trods for bestræbelserne inden for rammerne af dialogen med den nigerianske regering hidtil ikke har været muligt at konstatere noget betydeligt fremskridt hen imod demokrati, overholdelse af rettigheder og retsstatsprincippet, at styrke de foranstaltninger, som er truffet over for dette lands regime;

8. bemærker, at de sanktioner, EU i øjeblikket gennemfører over for Nigeria, ikke har vist sig at være virkelig effektive, og opfordrer derfor EU til at være påpasselig med hensyn til sanktionernes effektive gennemførelse;

9. opfordrer endnu en gang Det Europæiske Råd til at gennemføre følgende foranstaltninger:

- embargo mod udnyttelsen af Nigerias olie;

- fastfrysning af den nigerianske regerings og medlemmerne af det provisoriske regeringsråds og det føderale eksekutivråds og deres familiers tilgodehavender i EU;

10. opfordrer igen til et totalt forbud fra EU's side mod våbeneksport til Nigeria, herunder også eksporten vedrørende kontrakter, der blev undertegnet inden den nuværende embargos ikrafttræden, og til en ordning med verifikation i hvert enkelt tilfælde, med eventuelt forbud til følge, af enhver leverance af udstyr, der kan anvendes til flere formål, og som både kan have militære eller sikkerhedsmæssige funktioner og civile funktioner;

11. anmoder medlemsstaterne om ikke at udstede visa til medlemmer af det nigerianske regime;

12. opfordrer EU-medlemsstaterne til at give nigerianere i eksil, som er modstandere af general Abachas militærregime, flygtningestatus, således som fastsat i Genève-flygtningekonventionen;

13. anmoder EU om at øge den humanitære bistand til den nigerianske befolkning, navnlig til fordel for de mest sårbare personer og personer, som kan blive berørt af sanktionerne mod regimet;

14. opfordrer de medlemmer af Nigerias officielle politiske partier, som i april skal aflægge besøg i EU, og medlemmerne af den nigerianske opposition til at mødes under Den Paritetiske Forsamlings auspicier for at føre forhandlinger på grundlag af Lomé-konventionens artikel 5;

15. pålægger Præsidiet straks at sende en delegation til Nigeria, som efter møder med tilbageholdte politikere skal aflægge beretning om vilkårene og begrundelserne for deres tilbageholdelse, med henblik på, at disse oplysninger kan oversendes til den 53. samling i FN's Menneskerettighedskommission, som skal undersøge menneskerettighedssituationen i Nigeria;

16. pålægger sine formænd at sende denne beslutning til AVS-EF-Ministerrådet, Kommissionen, FN's Sikkerhedsråd, FN i Genève, OAU, den nigerianske regering og præsidenterne for de olieselskaber, der arbejder i Nigeria.